CELEX: 32022D0219
Language: hr
Date: 2022-02-11 00:00:00
Title: Provedbena odluka Komisije (EU) 2022/219 оd 11. veljače 2022. o utvrđivanju poslovnika za preispitivanje zakonitosti akata izvršnih agencija koji prouzroče štetu trećoj strani i koje je Komisiji uputila osoba koje se to tiče izravno ili pojedinačno, u skladu s člankom 22. stavkom 1. Uredbe (EZ) br. 58/2003

18.2.2022   
               
               
                  HR
               
               
                  Službeni list Europske unije
               
               
                  L 37/46
               
            
         PROVEDBENA ODLUKA KOMISIJE (EU) 2022/219
         оd 11. veljače 2022.
         o utvrđivanju poslovnika za preispitivanje zakonitosti akata izvršnih agencija koji prouzroče štetu trećoj strani i koje je Komisiji uputila osoba koje se to tiče izravno ili pojedinačno, u skladu s člankom 22. stavkom 1. Uredbe (EZ) br. 58/2003
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 58/2003 (1), a posebno njezin članak 22. stavak 1.,
         budući da:
         
                     (1)
                  
                  
                     U skladu s člankom 22. stavkom 1. Uredbe (EZ) br. 58/2003 od Komisije se može zatražiti da preispita zakonitost svakog akta izvršne agencije koji prouzroči štetu trećoj strani.
                  
               
                     (2)
                  
                  
                     Nakon saslušanja argumenata koje je navela zainteresirana treća strana te argumenata koje je navela predmetna izvršna agencija, Komisija mora donijeti odluku u roku od dva mjeseca
                  
               
                     (3)
                  
                  
                     U svojoj konačnoj odluci u skladu s člankom 22. stavkom 3. Uredbe (EZ) br. 58/2003 Komisija može potvrditi akt izvršne agencije ili odlučiti da ga agencija mora izmijeniti (u cijelosti ili djelomično).
                  
               
                     (4)
                  
                  
                     U skladu s člankom 22. stavkom 4. Uredbe (EZ) br. 58/2003 predmetna izvršna agencija mora poduzeti potrebne mjere kako bi postupila u skladu s odlukom Komisije.
                  
               
                     (5)
                  
                  
                     Nakon ocjene akta Komisija može suspendirati njegovu provedbu ili propisati privremene mjere ako postoji rizik da su prava strane koja je zatražila preispitivanje zakonitosti ugrožena.
                  
               
                     (6)
                  
                  
                     Na temelju stečenog iskustva potrebno je utvrditi poslovnik za postupak preispitivanja zakonitosti akata izvršnih agencija u skladu s člankom 22. stavkom 1. Uredbe (EZ) br. 58/2003.
                  
               
                     (7)
                  
                  
                     Taj se poslovnik ne primjenjuje na postupke preispitivanja koja Komisija poduzima na vlastitu inicijativu u skladu s člankom 22. stavkom 2. Uredbe (EZ) br. 58/2003 ni na postupke koje su pokrenule države članice u skladu s člankom 22. stavkom 1. te uredbe.
                  
               
                     (8)
                  
                  
                     Taj poslovnik dopunjuje se Prilogom Odluci Komisije o utvrđivanju smjernica za osnivanje i rad izvršnih agencija koje se financiraju iz proračuna EU-a i drugih izvora,
                  
               DONIJELA JE OVU ODLUKU:
         
            Članak 1.
            Poslovnik za preispitivanje zakonitosti akata izvršnih agencija od strane Komisije u skladu s člankom 22. stavkom 1. Uredbe (EZ) br. 58/2003 utvrđen je u Prilogu.
         
         
            Članak 2.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Bruxellesu 11. veljače 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 11, 16.1.2003., str. 1.
         
      
      
         
            PRILOG
            Poslovnik za preispitivanje zakonitosti akata izvršnih agencija koji prouzroče štetu trećoj strani a Komisiji ih je uputila bilo koja osoba koje se to tiče izravno ili pojedinačno, u skladu s člankom 22. stavkom 1. Uredbe (EZ) br. 58/2003
            
               Članak 1.
               Predmet
               
                  (1)   Ovaj Poslovnik primjenjuje se na postupke koje je u skladu s člankom 22. stavkom 1. Uredbe (EZ) br. 58/2003 pokrenula osoba koje se to tiče izravno ili pojedinačno („podnositelj pritužbe”) i koja traži preispitivanje zakonitosti akta iz članka 2. stavka 1. ovog poslovnika („postupak preispitivanja zakonitosti”).
               
               
                  (2)   Ovim poslovnikom nisu obuhvaćeni postupci preispitivanja zakonitosti koje Komisija poduzima na vlastitu inicijativu u skladu s člankom 22. stavkom 2. Uredbe (EZ) br. 58/2003 ni postupci koje su pokrenule države članice u skladu s člankom 22. stavkom 1. te uredbe.
               
            
            
               Članak 2.
               Područje primjene
               
                  (1)   Postupak preispitivanja zakonitosti obuhvaća sljedeće radnje koje poduzme izvršna agencija u svojstvu upravnog tijela:
                  
                              (a)
                           
                           
                              odbijanje zahtjeva za bespovratna sredstva;
                           
                        
                              (b)
                           
                           
                              odbijanje ponude ili zahtjeva za sudjelovanje podnesenih u postupku javne nabave;
                           
                        
                              (c)
                           
                           
                              odbijanje prijave podnesene u okviru natječaja za nagrade;
                           
                        
                              (d)
                           
                           
                              odbijanje potvrđivanja pravne osobe ili posebnog pravnog statusa u Registru sudionika te ocjena financijske ili operativne sposobnosti podnositeljâ zahtjeva.
                           
                        
               
                  (2)   Postupak preispitivanja zakonitosti ograničen je na provjeru sljedećeg:
                  
                              (a)
                           
                           
                              pravne i postupovne pogreške kao što su pogreške u postupku evaluacije ili nedostatno obrazloženje akta koji podliježe preispitivanju zakonitosti;
                           
                        
                              (b)
                           
                           
                              očite pogreške u ocjeni koje utječu na opći ishod akta koji podliježe preispitivanju zakonitosti;
                           
                        
                              (c)
                           
                           
                              činjenične pogreške koje utječu na opći ishod akta koji podliježe preispitivanju zakonitosti;
                           
                        
                              (d)
                           
                           
                              zlouporaba ovlasti.
                           
                        
               
                  (3)   Postupak preispitivanja zakonitosti ne može se odnositi na pitanja koja su u okviru diskrecijskog prava izvršne agencije, kao što je evaluacija kvalitete prijedlogâ, zahtjevâ ili ponudâ.
               
            
            
               Članak 3.
               Nadležna služba
               Za preispitivanje zakonitosti nadležna je ona glavna uprava koja je odgovorna za delegiranje zadataka provedbe proračuna programa ili dijela programa predmetnoj izvršnoj agenciji.
            
            
               Članak 4.
               Potvrda o primitku i registraciji
               
                  (1)   Primitak zahtjeva za preispitivanje zakonitosti potvrđuje se registriranom potvrdom o primitku.
               
               
                  (2)   Zahtjev se registrira samo ako je potpun. Zahtjev za preispitivanje zakonitosti smatra se potpunim ako ispunjava sve sljedeće uvjete:
                  
                              (a)
                           
                           
                              podnesen je u pisanom obliku;
                           
                        
                              (b)
                           
                           
                              dostavljen je putem jednog ili više administrativnih kanala navedenih u aktu koji se osporava;
                           
                        
                              (c)
                           
                           
                              u zahtjevu je identificiran podnositelj pritužbe, akt koji se osporava i razlozi za preispitivanje.
                           
                        
               
                  (3)   Zahtjev sadržava najviše 7 000 znakova (uključujući razmake, prijelome redaka i bjeline prije početka novih redaka).
               
               
                  (4)   Ako je zahtjev nepotpun ili premašuje maksimalni broj znakova iz stavka 3. ovog članka, nadležna služba dužna je zatražiti od podnositelja pritužbe da ga u roku od dva tjedna dopuni ili ispravi. Registracija se izvršava nakon dostavljanja potpunog zahtjeva.
               
               
                  (5)   Ako podnositelj pritužbe zahtjev ne dopuni ili ne prilagodi u roku od dva tjedna, zahtjev se smatra povučenim i predmet se zatvara.
               
            
            
               Članak 5.
               Prihvatljivost zahtjeva
               Zahtjev za preispitivanje zakonitosti smatra se prihvatljivim ako ispunjava sve sljedeće uvjete:
               
                           (a)
                        
                        
                           podnositelj je fizička ili pravna osoba koje se akt koji se osporava tiče izravno ili pojedinačno;
                        
                     
                           (b)
                        
                        
                           zahtjev je podnesen u roku od mjesec dana od dana kada je podnositelj pritužbe saznao za akt koji se osporava;
                        
                     
                           (c)
                        
                        
                           zahtjev se odnosi na akte koji su obuhvaćeni područjem primjene članka 22. stavka 1. Uredbe (EZ) br. 58/2003.
                        
                     
            
               Članak 6.
               Zahtjevi za pojašnjenja i dodatne informacije
               
                  (1)   Ako je zahtjev za preispitivanje zakonitosti nejasan ili ako su potrebne dodatne informacije, nadležna služba dužna je zatražiti od podnositelja pritužbe da u roku od pet radnih dana dostavi pojašnjenje svojeg zahtjeva ili dodatne informacije.
               
               
                  (2)   Zahtjevi za pojašnjenja ili dodatne informacije ne opravdavaju iznošenje novih razloga ili argumenata, osim ako se ti razlozi ili argumenti temelje na novim elementima ili dokazima za koje je podnositelj pritužbe saznao tek nakon podnošenja zahtjeva za preispitivanje zakonitosti.
               
            
            
               Članak 7.
               Usporedne pritužbe
               
                  (1)   Ako je zahtjev za preispitivanje zakonitosti podnesen usporedno sa zahtjevom za pokretanje postupka internog administrativnog preispitivanja u predmetnoj izvršnoj agenciji i oba zahtjeva odnose se na isti akt te izvršne agencije, postupak preispitivanja zakonitosti suspendira se do završetka postupka administrativnog preispitivanja u izvršnoj agenciji.
               
               
                  (2)   Ako postupak internog administrativnog preispitivanja u izvršnoj agenciji završi potvrdom akta koji se osporava, postupak preispitivanja zakonitosti tog akta nastavlja se ako podnositelj pritužbe u roku od mjesec dana od datuma kad je izvršna agencija potvrdila akt koji se osporava potvrdi da ostaje pri zahtjevu za preispitivanje zakonitosti.
                  Ako podnositelj pritužbe potvrdi svoj zahtjev, postupkom preispitivanja zakonitosti obuhvaćaju se i prvotno osporavani akt i akt koji je ishod postupka internog administrativnog preispitivanja unutar izvršne agencije.
                  Ako podnositelj pritužbe ne potvrdi svoj zahtjev, zahtjev se smatra povučenim i predmet se zatvara bez daljnjih obavijesti.
               
               
                  (3)   Ako postupak internog administrativnog preispitivanja unutar izvršne agencije ne završi potvrđivanjem akta koji se osporava, postupak preispitivanja zakonitosti smatra se bespredmetnim i predmet se zatvara bez daljnjih obavijesti.
               
            
            
               Članak 8.
               Suspenzija i privremene mjere
               
                  (1)   U postupku preispitivanja zakonitosti provedba akta koji se osporava suspendira se samo ako Komisija tako odluči.
               
               
                  (2)   O zahtjevima za privremene mjere i suspenziji provedbe akta koji se osporava Komisija odlučuje uzimajući u obzir prirodu akta koji se osporava, uvjerljivost zahtjeva i njegovu hitnost.
               
               
                  (3)   Provedba akta koji se osporava ne suspendira se i privremene mjere ne donose se ako su do donošenja odluke u postupku preispitivanja zakonitosti prava podnositelja pritužbe očuvana ili mogu biti očuvana.
               
               
                  (4)   Ako je provedba akta koji se osporava suspendirana ili ako su donesene privremene mjere, izvršna agencija poduzima sve mjere koje su potrebne da bi postupila u skladu s takvim odlukama.
               
            
            
               Članak 9.
               Očitovanje izvršne agencije
               
                  (1)   Zahtjev za preispitivanje zakonitosti prosljeđuje se izvršnoj agenciji nakon njegove registracije. Izvršna agencija se poziva da u roku od 5 radnih dana dostavi svoje očitovanje.
               
               
                  (2)   Ako su potrebne dodatne informacije, izvršna agencija poziva se da dostavi pojašnjenja u vezi sa svojim očitovanjem.
               
            
            
               Članak 10.
               Rok za odluke
               
                  (1)   Odluka Komisije u postupku preispitivanja zakonitosti dostavlja se podnositelju pritužbe i izvršnoj agenciji u roku od dva mjeseca od dana nakon datuma registracije ili, u slučaju usporednih pritužbi iz članka 7., od isteka suspenzije zahtjeva za preispitivanje zakonitosti.
               
               
                  (2)   Odluka dostavljena po isteku roka od dva mjeseca zamjenjuje svako bezuvjetno odbacivanje postupka iz članka 22. stavka 1. trećeg podstavka Uredbe (EZ) br. 58/2003.
               
            
            
               Članak 11.
               Ocjena i postupak donošenja odluke
               
                  (1)   Pošteno, transparentno i nepristrano postupanje mora biti zajamčeno u svakom trenutku, uz dužno poštovanje povjerljivosti informacija. Svaka razmjena obavlja se u pisanom obliku i ograničena je na pojašnjavanje dostavljenih informacija. Saslušanja se ne održavaju.
               
               
                  (2)   Odluka u postupku preispitivanja zakonitosti donosi se u skladu s člancima od 12. do 16. Poslovnika Komisije (1). Sve službe Komisije s legitimnim interesom za odluku konzultiraju se putem službenog savjetovanja među službama u skladu s člankom 23. tog poslovnika.
               
               
                  (3)   Zakonitost akta koji se osporava preispituje se na temelju argumenata obiju strana.
               
               
                  (4)   Odlukom Komisije može se:
                  
                              (a)
                           
                           
                              odbaciti zahtjev za preispitivanje zakonitosti kao neprihvatljiv;
                           
                        
                              (b)
                           
                           
                              odbaciti zahtjev za preispitivanje zakonitosti kao neosnovan jer nema elemenata koji ukazuju na nezakonitost akta koji se osporava;
                           
                        
                              (c)
                           
                           
                              odbaciti zahtjev za preispitivanje zakonitosti jer utvrđena pogreška ili utvrđene pogreške nemaju utjecaja na krajnji ishod odluke koju je donijela izvršna agencija;
                           
                        
                              (d)
                           
                           
                              proglasiti zahtjev za preispitivanje zakonitosti osnovanim.
                           
                        
               
                  (5)   U slučajevima iz točaka (a), (b) i (c), osporavani akt potvrđuje se. U slučaju iz točke (d) osporavani akt poništava se.
               
               
                  (6)   Odluka Komisije ne odnosi se na pitanja zakonitosti akta koji se osporava koja podnositelj pritužbe nije postavio, a Komisija ih je utvrdila tijekom postupka preispitivanja zakonitosti.
               
               
                  (7)   Odluka Komisije može sadržavati posebne upute izvršnoj agenciji o potrebnim daljnjim mjerama.
               
            
            
               Članak 12.
               Obavijest i daljnje postupanje
               
                  (1)   Komisija obavješćuje podnositelja pritužbe i izvršnu agenciju o svojoj odluci u vezi s postupkom preispitivanja zakonitosti.
               
               
                  (2)   Ako Komisija poništi akt koji se osporava, izvršna agencija odmah poduzima potrebne mjere radi postupanja u skladu s tom odlukom. Izvršna agencija o provedbi te odluke izvješćuje nadležnu službu.
               
               
                  (3)   Provedbu prati i, po potrebi, nadzire nadležna služba u skladu s odlukom o delegiranju ovlasti toj agenciji.
               
            
            
               (1)  C(2000) 3614 (SL L 308, 8.12.2000., p. 26.).